<classify> MAKAMU wa Rais, Samia Suluhu amekitaka Chuo Kikuu cha Sokoine cha Kilimo SUA, kuendelea kuboresha utoaji wa elimu ya utafii, ugani, ushauri na kuingiza somo la uzalendo katika masomo yao.Hatua hiyo itasaidia kufikisha tafiti hizo kwa wakulima, wafugaji na wavuvi, badala ya wahitimu kuzitumia kwa manufaa yao binafsi. Samia alisema hayo jana mjini Morogoro wakati wa kuweka jiwe la msingi katika Jengo la Maabara Mtambuka la SUA mjini Morogoro.Naomba katika kozi zenu muongeze somo la uzalendo, hii itasaidia wahitimu kutumia tafiti zao kwa manufaa ya taifa na tafiti hizo zitawasaidia wakulima wadogo kuondoka katika umaskini, alisema Makamu wa Rais.Alisema serikali katika kufanikisha malengo hayo, serikali imetoa Sh bilioni 126 kwa Wakala wa Mbegu za Kilimo ASA na Taasisi ya Utafiti wa Kilimo TARI ili zizalishe mbegu mbora zitakazokidhi mahitaji ya wakulima nchini. Hata hivyo, alisema serikali imekuja na Mpango wa Maendeleo ya Kilimo II ASDP II ambao ni mkakati wa kukuza kilimo, kuzalisha, kuchakata, kuhifadhi na kutafuta masoko.Tunazungumza Tanzania ya viwanda, na tutajenga viwanda ambavyo malighafi zake zinapatikana hapa hapa nchini, Mpango wa ASDP II itatoa nafasi kwa wakulima kuanda malighafi za kutosha na hatuwezi kuongelea viwanda bila kuwa na malighafi, alisema Samia.Kwa upande wake, Mkuu wa SUA, Jaji Joseph Warioba alisema adui umaskini bado anasumbua hususani vijijini kwa wakulima wadogo ambao ndio wengi, hivyo kupiga vita umaskini ni kazi kubwa.Tunaweza kusema kwa sasa tumejitosheleza kwa chakula, lakini gharama za uzalishaji ni kubwa na mapato ya wakulima ni madogo, alisema Jaji Warioba.Aliomba serikali kuchukua tafiti zinazopatikana SUA na kuzifikisha vijijini ili kukabiliana na changamoto za wakulima na kuwaondoa katika wimbi la umaskini. Waziri wa Elimu, Sayansi na Teknolojia, Profesa Joyce Ndalichako alisema serikali imeweka kipaumbele kuboresha sekta ya elimu, hivyo ujenzi wa jengo hilo la maabara SUA ni mwendelezo wa mkakati wa serikali wa kuifanya elimu kufikia viwango vya kimataifa, na kwa sasa SUA imeshika nafasi ya 78 kati ya vyuo 28,000 Afrika.Pamoja na kuboresha elimu ya juu, alisema serikali imetenga Sh bilioni 40 kwa ujenzi wa vyuo vya ufundi stadi katika wilaya 25 nchini. Jengo hilo la maabara lina thamani ya Sh bilioni 11.4.Profesa Idrissa Mshoro ambaye ni Makamu Mkuu wa Chuo Kikuu cha Ardhi, alisema mradi huo wa maabara wa SUA ni jengo la ghorofa tatu ya maabara mtambuka. Jengo hilo lina uwezo wa kuchukua wanafunzi 2,400 kwa wakati mmoja.Alisema jengo hilo litakuwa na maabara nane, itakayochukua wanafunzi 100, madarasa nane na kila darasa lina uwezo wa kuchukua wanafunzi 200. Alisema hadi sasa mkandarasi, Suma JKT, ameshalipwa Sh bilioni 4.8 na ujenzi umefikia asilimia 30.  <topic>: KITAIFA 